एपीएफको अपराजित यात्रा
नेपाल एपीएफ क्लबले ललितपुर मेयर्स कप महिला क्रिकेट प्रतियोगितामा अपराजित यात्रा कायम राखेको छ । पहिलो तीन खेल जितेर फाइनल पुगिसकेको एपीएफले बिहीबार राउन्ड रोबिनको अन्तिम खेलमा सुदूरपश्चिम प्रदेशलाई ३ विकेटले हरायो ।
काठमाडौँ — नेपाल एपीएफ क्लबले ललितपुर मेयर्स कप महिला क्रिकेट प्रतियोगितामा अपराजित यात्रा कायम राखेको छ । पहिलो तीन खेल जितेर फाइनल पुगिसकेको एपीएफले बिहीबार राउन्ड रोबिनको अन्तिम खेलमा सुदूरपश्चिम प्रदेशलाई ३ विकेटले हरायो ।कप्तान विन्दु रावलले ५२ बलमा समान १ चौका र छक्कासहित ३६, रुवि पोदार र कविता जोशीले समान २९ रन बनाएपछि कीर्तिपुरस्थित त्रिवि क्रिकेट मैदानमा टस हारेर ब्याटिङ गरेको सुदूरपश्चिमले २० ओभरमा ५ विकेट गुमाई १ सय ११ रन बनायो । एपीएफबाट रेखा रावल र इन्दु बर्माले १–१ विकेट लिए ।प्लेयर अफ द म्याच ममता चौधरीले अविजित ३२ रन बनाएपछि एपीएफले २ बलअगाडि लक्ष्य पूरा गर्‍यो । उनले ३४ बलमा ४ चौका प्रहार गरिन् । रोमा थापाले २० बलमा ४ चौकासहित २३, सरिता मगरले १९ र राजमति ऐरीले ११ रन बनाए । सुदूरपश्चिमकी लक्ष्मी साउदले २, जानकी थापा, कविता, रितु कनोजिया, स्नेहा महरा र विन्दुले १–१ विकेट लिए यसअघि दुई खेल जितेको सुदूरपश्चिमको यो पहिलो हार हो । सुदूरको पनि फाइनल पुग्ने बलियो सम्भावना छ । शुक्रबार सुदूरपश्चिमले समूह चरणको अन्तिम खेलमा वाग्मतीको सामना गर्नेछ । ठूलो अन्तरको हारले मात्र सुदूरपश्चिमलाई फाइनल पुग्नबाट रोक्न सक्छ । फाइनल दौडबाट बाहिरिसकेका कोशीले ललितपुर मेयर्सलाई ६ विकेटले हरायो । अस्मा पुलामी मगरले अविजित २६ र किरण कुँवरले १३ रन बनाए पनि ललितपुरले ८८–९ को स्कोरमात्र बनायो । कोशीकी अप्सरी बेगमले ३, अलिशा खडियाले २ तथा सवनम राई र हिरनमयी रोयले १–१ विकेट लिए । काजल श्रेष्ठले अविजित ३६ र टीका शाहले २५ रन बनाएपछि कोशीले १८ ओभरमै लक्ष्य पार गर्‍यो । ललितपुरकी कृतिका मरासिनीले ३ र सरस्वती चौधरीले १ विकेट लिए ।